open-index/open-wikipedia-markdown huggingface dataset:
Διεθνές Αεροδρόμιο Τζον Κένεντι

thumb|250px|Διάγραμμα του αεροδρομίου JFKΜαύρο: Διάδρομοι/Κτίρια Αεροδρομίου

Γκρι: Τροχόδρομοι
Το **Διεθνές Αεροδρόμιο "Τζον Φ. Κένεντι"** της Νέας Υόρκης (αγγλικά: *John F. Kennedy International Airport*, *[[IATA]]*: **JFK**, *[[ICAO]]*: **KJFK**, *FAA LID*: **JFK**) είναι το μεγαλύτερο αεροδρόμιο της πολιτείας της Νέας Υόρκης, και ένα από τα πλέον πολυσύχναστα παγκοσμίως. Ο αερολιμένας βρίσκεται στο Λονγκ Άιλαντ, σε απόσταση περίπου 25 χιλιόμ. από το Μανχάταν και αποτελεί τη μεγαλύτερη, από άποψη επιβατικής κίνησης, πύλη εισόδου στις Ηνωμένες Πολιτείες της Αμερικής. Είναι η βάση δύο μεγάλων αμερικανικών αεροπορικών εταιρειών, της Delta και της American Airlines καθώς και κύρια βάση για την JetBlue Airways.  

Εξυπηρετώντας περίπου 60 εκατομμύρια επιβάτες κάθε χρόνο το αεροδρόμιο Κένεντι της Νέας Υόρκης έχει τέσσερις βασικούς αεροδιαδρόμους και οκτώ τερματικούς σταθμούς. Περίπου 90 διεθνείς και εθνικές αεροπορικές εταιρείες διατηρούν γραφεία εντός του αεροδρομίου Κένεντι το οποίο συνεισφέρει περίπου 30,1 δισεκατομμύρια δολάρια στην οικονομική δραστηριότητα της πόλης της Νέας Υόρκης. Το αεροδρόμιο Κένεντι, είναι το 13ο πιο πολυάσχολο αεροδρόμιο στις Ηνωμένες Πολιτείες και αποτελέι την μεγαλύτερη πύλη διεθνών επιβατών στη χώρα.  

Πήρε το όνομα του δολοφονημένου 35ου προέδρου των ΗΠΑ Τζον Φιτζέραλντ Κένεντι το 1963. Πριν από τότε, ονομαζόταν απλώς «*Διεθνές Αεροδρόμιο της Νέας Υόρκης*».

Χώροι του αεροδρομίου Κένεντι εμφανίζονται σε πλήθος ταινιών του Χόλυγουντ, ενώ η πρόσφατη ταινία "Terminal" (2004) σε σκηνοθεσία Στίβεν Σπίλμπεργκ με πρωταγωνιστή τον Τομ Χανκς, έχει γυριστεί εξ' ολοκλήρου στο αεροδρόμιο της Νέας Υόρκης.

## Δείτε ακόμα

* Ηνωμένες Πολιτείες
* Νέα Υόρκη
* Διεθνές Αεροδρόμιο Νιούαρκ Λίμπερτι

μικρογραφία

## Παραπομπές


Κατηγορία:Αεροδρόμια στις Ηνωμένες Πολιτείες
Κατηγορία:Διεθνή αεροδρόμια
Κατηγορία:Μεταφορές στη Νέα Υόρκη
Κατηγορία:Κουίνς
Εθνικός ύμνος του Σουδάν

***Nahnu Jund Allah Jund Al-Watan*** () είναι ο εθνικός ύμνος του Σουδάν.

## Αραβικοί στίχοι

نحن جند الله جند الوطن *** إن دعا داعي الفداء لم نخــن

نتحدى الموت عند المحن *** نشترى المجد بأغلى ثمن

هذه الأرض لنا فليعش *** سوداننا علماً بين الأمم

يابني السودان هذا رمزكم *** يحمل العبء ويحمى أرضكم

## Στίχοι στα ελληνικά (μετάφραση)
"Είμαστε ο στρατός του Θεού και της χώρας μας,
Ποτέ δεν πρέπει να αποτύχουμε όταν η πατρίδα μας καλεί να θυσιαστούμε.
Αψηφούμε το θάνατο στους δύσκολους καιρούς,
Θα αγοράσουμε τη δόξα, με οποιοδήποτε τίμημα.
Αυτή η γη είναι δική μας, είθε το Σουδάν να ζει αναγνωρισμένο ανάμεσα στα άλλα κράτη.
Λαέ του Σουδάν αυτή είναι η σημαία σου
Που θα επωμιστεί το φορτίο και θα προστατεύει τη γη σου."

## Σημείωση
Ο σημερινός εθνικός ύμνος της Δημοκρατίας του Σουδάν ήταν αρχικά ο ύμνος των Ενόπλων Δυνάμεων της αφρικανικής χώρας. Καθώς η ανεξαρτησία είχε επισπευστεί, οι ηγέτες του Σουδάν την περίοδο εκείνη δεν είχαν γράψει έναν νέο εθνικό ύμνο και αξιοποίησαν τον ύμνο των Ενόπλων Δυνάμεων.

## Εξωτερικοί σύνδεσμοι
* Σημαία και εθνικός ύμνος του Σουδάν

Κατηγορία:Εθνικά σύμβολα του Σουδάν
Κατηγορία:Εθνικοί ύμνοι
CEV Cup πετοσφαίρισης γυναικών

Το **Κύπελλο Ευρωπαϊκής Συνομοσπονδίας** (πρώην CEV Top Teams Cup) αποτελεί επίσημη διοργάνωση της γυναικείας πετοσφαίρισης σε ευρωπαϊκό επίπεδο. Διεξάγεται κάθε χρόνο. Ονομαζόταν Κύπελλο Κυπελλούχων από την περίοδο 1972/73 και  **Κύπελλο κορυφαίων ομάδων** από τις περιόδους 2000/01 ως 2006/07. Το 2007 μετονομάστηκε σε **CEV Cup**.

## Νικήτριες

* Από τη σεζόν 2010-11 καθιερώθηκαν οι διπλοί τελικοί. Σε περίπτωση που οι δύο φιναλίστ σημειώσουν από μία νίκη, τότε ο τίτλος κρίνεται στο χρυσό σετ που λήγει στους 15 πόντους. Η έντονη γραφή δηλώνει τη γηπεδούχο ομάδα.

## Παραπομπές


## Εξωτερικοί σύνδεσμοι
* Ιστότοπος της CEV

CEV Cup Γυναικων
CEV Cup Γυναικων
CEV Cup
Κατηγορία:Πολυεθνικά επαγγελματικά αθλητικά πρωταθλήματα
Κααμπί Ελ-Γιαχρουτού

Ο **Κααμπί Ελ Γιαχρουτού Μοχάμετ** (Caabi El-Yachroutu Mohamed) είναι πολιτικός από τα νησιά Κομόρες. Υπηρέτησε σε διάφορα πολιτικά αξιώματα μεταξύ αυτών σε εκείνα του αρχηγού κράτους και του πρωθυπουργού. Υπηρέτησε επίσης στο αξίωμα του γραμματέα της Επιτροπής του Ινδικού Ωκεανού.

## Καριέρα
Γεννήθηκε πιθανότατα το 1948 και έγινε πρωθυπουργός στις 29 Απριλίου του 1995. Διατηρήθηκε στο αξίωμα αυτό ως τις 27 Μαρτίου του 1996. Μετά το πραξικόπημα του μισθοφόρου Μπομπ Ντενάρ το 1995, το οποίο κατεστάλη από τις γαλλικές δυνάμεις, ανέλαβε υπηρεσιακός πρόεδρος από τις 5 Οκτωβρίου του 1995 ως τις 26 Ιανουαρίου του 1996. Τον Ιούλιο του 2004 ανέλαβε υπουργός Υγείας. 

Ανέλαβε Αντιπρόεδρος τον Ιούνιο του 2002 και παρέμεινε μέχρι την παραίτησή του, στις 27 Φεβρουαρίου του 2006, προκειμένου να λάβει μέρος στις προεδρικές εκλογές για το αξίωμα του προέδρου της Ένωσης. Στον πρώτο γύρο των εκλογών , ο οποίος διενεργήθηκε στις 16 Απριλίου του 2006, ήρθε 4ος λαμβάνοντας ποσοστό 10,86% , με αποτέλεσμα να αποκλειστεί από τον δεύτερο γύρο.

Αργότερα υποστήριξε τον πρόεδρο του Ανζουάν, Μοχάμετ Μπακάρ. Μερικές ημέρες μετά την εισβολή στο νησί, τον Μάρτιο του 2008, η οποία οδήγησε στην ανατροπή του Μπακάρ , ο Κααμπί συνελήφθη έχοντας δηλώσει πρόθυμος να παραδοθεί στον κομοριανό στρατό.

## Παραπομπές


Κατηγορία:Πρόεδροι των Κομορών
Κατηγορία:Πρωθυπουργοί των Κομορών
Χρύσα

Το **Χρύσα** μπορεί να αναφέρεται σε:

* Γυναικείο όνομα, χαϊδευτικό του Χρυσούλας , Χρυσάνθη και Χρυσή.
* Χρύσα (γλύπτρια), καλλιτέχνιδα.
* Χρύσα Πέλλας, χωριό του νομού Πέλλας.
Άζωνοι θεοί

Σύμφωνα με την περσική μυθολογία ο ουρανός χωριζόταν σε διάφορες ζώνες. Και οι μεν θεοί που κατοικούσαν μέσα στις ζώνες αυτές ονομάζονταν **Ζωναίοι**, ενώ εκείνοι που κατοικούσαν εκτός αυτών των ζωνών ονομάζονταν **Άζωνοι θεοί**. Έτσι οι ζωναίοι θεοί βρίσκονταν εγγύτερα της Γης με συνέπεια να είναι ορατοί από τους ανθρώπους, ενώ αντίθετα οι άζωνοι θεοί παρέμεναν αόρατοι.

Στους νεότερους ιστορικούς χρόνους είχε επικρατήσει η άποψη ότι οι άζωνοι θεοί ήταν εκείνοι που τιμώνταν και λατρεύονταν γενικά από όλους τους λαούς, ενώ οι ζωναίοι ήταν εκείνοι που λατρεύονταν σε ορισμένους μόνο τόπους - ζώνες, (τοπικοί θεοί).
Υπό την αντίληψη αυτή, οι θεοί της αρχαίας Αιγύπτου όπως ο Όσιρις και ο Σάραπις ή Σέραπις χαρακτηρίζονταν άζωνοι θεοί.

## Πηγές
* *Νεώτερον Εγκυκλοπαιδικόν Λεξικόν Ηλίου*, τομ.1ος, σελ.576.

Αζωνοι
Αέτιος

Με το όνομα **Αέτιος** φέρονται τα ακόλουθα επτά ιστορικά πρόσωπα:

* Αέτιος ο Αντιοχεύς, αρχαίος Έλληνας φιλόσοφος, αστρονόμος και μετεωρολόγος του 2ου αιώνα μ.Χ.
* Αέτιος Αντιοχείας, χριστιανός αρειανιστής του 4ου αιώνα μ.Χ.
* Αέτιος ο Αμιδηνός, διάσημος Έλληνας ιατρός του 5ου αιώνα μ.Χ.
* Αέτιος ο βυζαντινός, επίσης ιατρός του βυζαντίου.
* Φλάβιος Αέτιος, ο τελευταίος Ρωμαίος στρατηλάτης, νικητής του Αττίλα (451 μ.Χ.)
* Αέτιος (ευνούχος), μυστικοσύμβουλος της Βυζαντινής Αυλής.
* Αέτιος (στρατηγός), στρατηγός του Βυζαντίου που αναδείχθηκε Άγιος. (Άγιος Αέτιος)

Κατηγορία:Αποσαφηνίσεις ονομάτων
Κυκλικός έλεγχος πλεονασμού

Ο **Κυκλικός Έλεγχος Πλεονασμού** (Cyclic Redundancy Check, CRC) είναι μια τεχνική ανίχνευσης σφαλμάτων κατά τη διάρκεια μετάδοσης ή αποθήκευσης δεδομένων. Ο CRC επινοήθηκε και δημοσιεύθηκε από τον Γουέσλεϊ Πέτερσον (W. Wesley Peterson) το 1961.

## Δείτε επίσης
* Ανίχνευση και διόρθωση σφαλμάτων

Κατηγορία:Μετάδοση δεδομένων
Κατηγορία:Αλγόριθμοι ελέγχου αθροίσματος
Κατηγορία:Συναρτήσεις Κατατεμαχισμού
Κατηγορία:Δυαδική αριθμητική
Καππά Καρδίτσας

Το **Καππά** είναι ένα από τα εικοσιεπτά χωριά του δήμου Μουζακίου στον νομό Καρδίτσας και ένα από τα 73 θεσσαλικά χωριά των Αγράφων ενώ η ιστορία του ξεκινάει από την εποχή της Ρωμαϊκής Αυτοκρατορίας. Απέχει 21 χιλιόμετρα από την Καρδίτσα και είναι χτισμένο στην κατάληξη του ορεινού όγκου της Πίνδου. Σύμφωνα με την παράδοση, ιδρύθηκε από Ιταλούς εποίκους τον 9ο αιώνα, σε διαφορετική θέση από τη σημερινή και συγκεκριμένα στις θέσεις Πετριές και Δένδρα όπου και εντοπίζεται η αρχαία πολίχνη Καππούα.

Η Καππούα άρχισε να παρακμάζει στις αρχές του 17ου αιώνα ενώ είχε την ατυχία να σβήσει απότομα εξαιτίας μιας ασθένειας, κατά πάσα πιθανότητα πανούκλα, που έπληξε την περιοχή και οδήγησε τους κατοίκους στις γύρω περιοχές. Πολλοί λίγοι ήταν εκείνοι που έμειναν στην Καππούα και αυτό γιατί λόγοι οικονομικοί δεν τους επέτρεπαν να μετοικήσουν. Αρκετοί από τους κατοίκους της πολίχνης μετακινήθηκαν μαζικά κατά 1 χιλιόμετρα νοτιότερα όπου και δημιούργησαν ένα χωριό με την ονομασία Καππά. Το χωριό αυτό παρέμεινε στην περιοχή μέχρι την δεύτερη δεκαετία του 20ου αιώνα οπότε και έπρεπε να μετακινηθεί για άλλη μια φορά, στη σημερινή του θέση, εξαιτίας μιας θανατηφόρου ασθένειας, η οποία σύμφωνα με μαρτυρίες ντόπιων που ήρθαν από το "παλιοχώρι",όπως λέγεται σήμερα το μέρος, ήταν μίας μορφής γρίπη.

Συναντώνται πέτρινα σπίτια τα οποία κατασκευάστηκαν από Ηπειρώτες και Φαναριώτες χτίστες. Οι μόνιμοι κάτοικοι του χωριού δεν ξεπερνούν τους 100. 

Κύρια ενασχόληση των κατοίκων είναι η γεωργία και η κτηνοτροφία ενώ έχει και αρκετούς ελεύθερους επαγγελματίες όπως κατασκευαστές κουφωμάτων αλουμινίου, επίπλων και τζαμιών καθώς και εργολάβους οικοδομών. Επίσης στο χωριό υπάρχουν 2 παραδοσιακά καφενεία και δύο καφενεία ψησταριές. Εκεί γεννήθηκε επίσης και ο πατέρας του Δημήτρη Μητροπάνου.

 

Κατηγορία:Χωριά της περιφερειακής ενότητας Καρδίτσας
Κατηγορία:Δήμος Μουζακίου
Κατηγορία:Άγραφα
Λεπιανά

**Λεπιανά** είναι ονομασία χωριών της Ελλάδας. Αυτά είναι:

* Λεπιανά Άρτας
* Λεπιανά Ευρυτανίας

Κατηγορία:Αποσαφηνίσεις ελληνικών τοπωνυμίων
Λαγός

Ο **λαγός** (αρχ. ελλ.: *λαγωός*, λατ. ονομ.: *Lepus*) είναι γένος φυτοφάγων θηλαστικών, το οποίο ανήκει στην οικογένεια των λαγιδών.  

Το μήκος του κυμαίνεται από 50 εκ. με 75 εκ. Το βάρος του φτάνει τα 4-6 κιλά. Το τρίχωμά του αποτελείται από κοντές τρίχες σαν μαλλί και μακριές σαν στάχυα. Αλλάζει χρώμα ανάλογα με την εποχή και το περιβάλλον, και είναι γρήγορο και ευκίνητο ζώο. Τρέχει με 70 χιλιόμετρα την ώρα, αλλά ποτέ σε ευθεία, έτσι ώστε να παραπλανεί τους διώκτες του. Μπορεί να πηδήξει πάνω από 5 μέτρα. Κατοικεί σε ποικιλία βιότοπων, από ερήμους και εύφορες πεδιάδες και δασώδεις βουνοπλαγιές μέχρι την τάιγκα του βορρά. Είναι μάλλον νυκτόβια ζώα και τρέφονται γενικά με λαχανικά, καρπούς, σπόρους και τεύτλα.

## Είδη

**Γένος ''Lepus***
** Υπογένος *Macrotolagus*
*** [[Λαγός αντιλόπη]], *Lepus alleni*
** Υπογένος *Poecilolagus*
*** [[Χιονολαγός]], *Lepus americanus*
** Υπογένος *Lepus*
*** [[Αρκτικός λαγός]], *Lepus arcticus*
*** [[Λαγός της Αλάσκας]], *Lepus othus*
*** [[Ορεινός λαγός]], *Lepus timidus*
** Υπογένος *Proeulagus*
*** [[Μαυρόουρος λαγός]], *Lepus californicus*
*** [[Λαγός ο λεύκωψ]], *Lepus callotis*
*** [[Λαγός του Ακρωτηρίου]], *Lepus capensis*
*** [[Λαγός του Νότιου Μεξικού]], *Lepus flavigularis*
*** [[Μαύρος λαγός]], *Lepus insularis*
*** [[Λαγός σφουγγαρίστρα]], *Lepus saxatilis*
*** [[Λαγός της ερήμου]], *Lepus tibetanus*
*** [[Λαγός του Τολάι]], *Lepus tolai*
** Υπογένος *Eulagos*
*** [[Λαγός σκούπα]], *Lepus castroviejoi*
*** [[Λαγός του Γιουνάν]], *Lepus comus*
*** [[Λαγός της Κορέας]], *Lepus coreanus*
*** [[Κορσικός λαγός]], *Lepus corsicanus*
*** [[Ευρωπαϊκός λαγός]], *Lepus europaeus*
*** [[Ιβηρικός λαγός]], *Lepus granatensis*
*** [[Λαγός της Μαντζουρίας]], *Lepus mandschuricus*
*** [[Μαλλιαρός λαγός]], *Lepus oiostolus*
*** [[Ορεινός λαγός της Αιθιοπίας]], *Lepus starcki*
*** [[Λευκόουρος λαγός]], *Lepus townsendii*
** Υπογένος *Sabanalagus*
*** [[Λαγός της Αιθιοπίας]], *Lepus fagani*
*** [[Λαγός της σαβάνας]], *Lepus microtis*
** Υπογένος *Indolagus*
*** [[Λαγός του Χαϊνάν]], *Lepus hainanus*
*** [[Ινδικός λαγός]], *Lepus nigricollis*
*** [[Λαγός της Νοτιοανατολικής Ασίας]], *Lepus peguensis*
** Υπογένος *Sinolagus*
*** [[Κινέζικος λαγός]], *Lepus sinensis*
** Υπογένος *Tarimolagus*
*** [[Λαγός Γιάρκαντ]], *Lepus yarkandensis*
** *Incertae sedis*
*** [[Ιαπωνέζικος λαγός]], *Lepus brachyurus*
*** [[Λαγός της Αβησσυνίας]], *Lepus habessinicus''

## Παραπομπές


## Εξωτερικοί σύνδεσμοι
* 
* 

Κατηγορία:Λαγοειδή
Ελατοχώρι Ιωαννίνων

Το **Ελατοχώρι** (πρώην *Τσερνέσι*) είναι οικισμός του Δήμου Ζαγορίου στο Νομό Ιωαννίνων ενώ παλαιότερα αποτελούσε  τοπικό διαμέρισμα του Δήμου Ανατολικού Ζαγορίου.

## Γεωγραφικά στοιχεία - αξιοθέατα
Το Ελατοχώρι είναι χτισμένο σε υψόμετρο 1.100 μέτρων, στους πρόποδες της κορυφής της Τσούκα Τζίνα. Απέχει 55 χιλιόμετρα από την πόλη των Ιωαννίνων (μέσω Αμφιθέας). Έως το 1927 το χωριό ονομάζονταν **Τσερνέσι** και με αυτό το όνομα αναφέρεται στο ηπειρώτικο δημοτικό τραγούδι *ο Φεζοδερβέναγας* («...και στο Τσερνέσι ξημέρωσε...»).

Το τοπικό διαμέρισμα Ελατοχωρίου αποτελείται από δύο οικισμούς, το Ελατοχώρι (117 κάτοικοι) και το Δίλακκο -παλιά Σέσο- (49 κάτοικοι), που τα χωρίζει ένας βαθύς λάκκος. Μετά την ενσωμάτωση στην Ελλάδα το 1913, το Ελατοχώρι είχε μόνο 250 κατοίκους και 33 μαθητές στο δημοτικό σχολείο. Σήμερα, οι δύο οικισμοί του Ελατοχωρίου έχουν αρκετούς κατοίκους, οι οποίοι αυξάνονται το καλοκαίρι.

Στο Ελατοχώρι υπάρχουν τρεις εκκλησίες, ο Άγιος Γεώργιος στην πλατεία του χωριού, η Κοίμηση της Θεοτόκου στην άκρη του χωριού και ο Άη-Λιάς πάνω από το χωριό. Κάθε χρόνο, από τις 5 μέχρι τις 7 Αυγούστου, στην εκκλησία του Αγίου Αθανασίου, γίνεται πανηγύρι για τον εορτασμό του Σωτήρος.

Οι κάτοικοι του χωριού ασχολούνται με αγροτικές κυρίως εργασίες, και παράγουν πατάτες και φασόλια γίγαντες, ενώ οι υπόλοιποι ασχολούνται με την υλοτομία καθώς υπάρχει και συνεταιρισμός στο χωριό. Επίσης στο χωριό λειτουργεί ξενώνας.

Πάνω από το χωριό υψώνεται η κορυφή της Τσούκα Τζίνα. Στην περιοχή του Ελατοχωρίου υπάρχουν λίμνες, πέτρινα γεφύρια, ποτάμια και δάση. Σε κοντινή απόσταση από το χωριό υπάρχει το βουνό της Τσούκα Ρόσα, το οποίο αποτελείται από πεύκα, έλατα, οξυές, ρόμπολα, πλατάνια και από πλούσια πανίδα όπως αγριογούρουνα, λαγούς, αρκούδες και άλλα άγρια ζώα.

## Διοικητικά στοιχεία
Ως οικισμός αναφέρεται με το παλιό όνομα Τσέρνεσι, το 1919 στο ΦΕΚ 184Α-19/08/1919 να ορίζεται έδρα της ομώνυμης κοινότητας. Μετονομάστηκε σε Ελατοχώρι το 1927. Σύμφωνα με το πρόγραμμα ''Καλλικράτης'', μαζί με το Δίλακκο αποτελούν τη τοπική κοινότητα Ελατοχωρίου που ανήκει στη δημοτική ενότητα Ανατολικού Ζαγορίου του Δήμου Ζαγορίου και σύμφωνα με την απογραφή 2011 έχει πληθυσμό 71 κατοίκους.

## Παραπομπές


## Εξωτερικοί σύνδεσμοι

* Πληροφορίες για το Ελατοχώρι  στο www.zagoroxoria.gr. Ανακτήθηκε 21/11/2009.

Κατηγορία:Χωριά της περιφερειακής ενότητας Ιωαννίνων
Κατηγορία:Δήμος Ανατολικού Ζαγορίου
Κατηγορία:Δήμος Ζαγορίου
Θόη

Στην ελληνική μυθολογία με το όνομα **Θόη** (από το επίθετο *θοή*, που σημαίνει γρήγορη, ευκίνητη) είναι γνωστή και μία από τις 50 Νηρηίδες, δηλαδή τις θυγατέρες του Νηρέα και της Ωκεανίδας Δωρίδος, καθώς και μία από τις Ωκεανίδες (τα δύο πρόσωπα μπορεί να ταυτίζονται). Η Θόη είναι μία από τις 32 Νηρηίδες που αναφέρονται στην *[[Ιλιάδα]]* του Ομήρου (ραψωδία Σ, στίχος 40), ότι ήρθαν να θρηνήσουν μαζί με τη Θέτιδα από βάθη της θάλασσας στην ακτή της Τρωάδας για τον μελλοντικό θάνατο του γιου της Αχιλλέα.

## Πηγές
* Κρουσίου: *Λεξικόν Ομηρικόν*, διασκευή από την έκτη γερμανική έκδ. υπό Ι. Πανταζίδου, έκδοση «Βιβλιεκδοτικά καταστήματα Αναστασίου Δ. Φέξη», Αθήνα 1901, σελ. 400

Θοη
Θοη
L'Aube Nouvelle

**L'Aube Nouvelle** (Η Αυγή Μιας Νέας Ημέρας) είναι ο εθνικός ύμνος του Μπενίν. Συνθέτης και στιχουργός είναι ο Ζιλμπέρ Ζαν Ντανιόν (Gilbert Jean Dagnon). Ο ύμνος καθιερώθηκε όταν η χώρα έγινε ανεξάρτητη από τη Γαλλία, το 1960.

## Γαλλικοί στίχοι
Jadis à son appel, nos aïeux sans faiblesse 
Ont su avec courage, ardeur, pleins d'allégresse
Livrer au prix du sang des combats éclatants.
Accourez vous aussi, bâtisseurs du présent,
Plus forts dans l'unité, chaqu'jour à la tâche,
Pour la postérité, construisez sans relâche.

*Επωδός*
Enfants du Bénin, debout!
La liberté d'un cri sonore
Chante aux premiers feux de l'aurore;
Enfants du Bénin, debout!

Quand partout souffle un vent de colère et de haine.
Béninois, sois fier, et d'une âme sereine,
Confiant dans l'avenir, regarde ton drapeau!
Dans le vert tu liras l'espor du renouveau,
De tes aïeux le rouge évoque le courage;
Des plus riches trésors le jaune est le présage.

*Επωδός*

Tes monts ensoleillés, tes palmiers, ta verdure,
Cher Bénin, partout font ta vive parure.
Ton sol offre à chacun la richesse des fruits.
Bénin, désormais que tes fils tous unis
D'un fraternel élan partagent l'espérance
De te voir à jamais heureux dans l'abondance.

*Επωδός*

### Ελληνική μετάφραση
Από παλιά, στο κάλεσμά της, οι πρόγονοί μας
Ήξεραν πως να εμπλέκονται σε μεγάλες μάχες
Με σθένος, τόλμη, ζήλο και πολλή χαρά, με το τίμημα όμως του αίματος.
Κτίστες του παρόντος, κι εσείς, ενώστε τις δυνάμεις σας
Καθημερινά για το καθήκον και πιο ενωμένοι.
Κτίστε χωρίς σταματημό για την επόμενη γενιά.

*Επωδός*
Παιδιά του Μπενίν, ξυπνήστε!
Η κραυγή της ελευθερίας που αντηχεί
Ακούγεται με το πρώτο φως της αυγής,
Παιδιά του Μπενίν, ξυπνήστε!

Ενώ όλα γύρω αποπνέουν έναν άνεμο οργής και μίσους
Πολίτες του Μπενίν να είστε περήφανοι, και σε ήρεμο πνεύμα
Έχοντας εμπιστοσύνη στο μέλλον, κράτα τη σημαία σου!
Στο πράσινο διαβάζεις την ελπίδα για την άνοιξη 
Το κόκκινο τονίζει την τόλμη των προγόνων σου
Το κίτρινο προφητεύει τους πιο μεγάλους θησαυρούς.

*Επωδός*

Πολυαγαπημένο Μπενίν, τα ηλιόλουστα βουνά σου, οι φοίνικες και τα πράσινα λιβάδια
Δείξε παντού τη λαμπρότητά σου:
Το έδαφός σου προσφέρει σε όλους τους πιο πλούσιους καρπούς.
Μπενίν, από τώρα και στο εξής οι γιοι σου είναι ενωμένοι
Με ένα αδερφικό πνεύμα μοιραζόμενοι την ελπίδα ότι σε βλέπουμε
Απόλαυσε για πάντα την αφθονία και την ευτυχία.

*Επωδός*

## Εξωτερικοί σύνδεσμοι
* αρχείο MIDI 
* αρχείο MP3

Κατηγορία:Εθνικά σύμβολα του Μπενίν
Κατηγορία:Εθνικοί ύμνοι
Θόωσα

Στην ελληνική μυθολογία με το όνομα **Θόωσα** είναι γνωστή μία από τις Νύμφες, θυγατέρα του Φόρκυ και της Κητούς.

## Κατά τη μυθολογία
Η Θόωσα αναφέρεται στην *[[Οδύσσεια]]* (ραψωδία α, στ. 71), καθώς ήταν η μητέρα (από τον θεό της θάλασσας Ποσειδώνα) του Κύκλωπα Πολυφήμου: *«...Η Θόωσα τον έκαμε η νεράιδα / κόρη του [[Φόρκυς|Φόρκυνα]], άρχοντα του αστέρευτου πελάγου, / σε μια σπηλιά σαν πλάγιασε σιμά στον [[Ποσειδώνας (μυθολογία)|Ποσειδώνα]]»* (α 71 κ.ε., μετάφρ. Ζ. Σίδερη). Η Θόωσα μνημονεύεται και ως μία από τις Νηρηίδες.

Ῥαψωδία Α'- Ὀδύσσεια - Όμηρος 

## Γενεαλογικό δένδρο
Ελληνικές θαλάσσιες θεότητες

## Πηγές
* Κρουσίου: *Λεξικόν Ομηρικόν*, διασκευή από την έκτη γερμανική έκδ. υπό Ι. Πανταζίδου, έκδοση «Βιβλιεκδοτικά καταστήματα Αναστασίου Δ. Φέξη», Αθήνα 1901, σελ. 402.

## Παραπομπές


Θοωσα
Θοωσα
Κομοριανή γλώσσα

Η **Κομοριανή** (*Shikomor*) είναι η πλέον διαδεδομένη σε χρήση γλώσσα στις Κομόρες, νησιωτικό κράτος του Ινδικού Ωκεανού. Είναι στενός συγγενής της σουαχίλι και έχει πολύ ισχυρή επιρροή από την αραβική γλώσσα. Κάθε νησί έχει και μία διαφορετική διάλεκτο: εκείνη του Ανζουάν ονομάζεται *Shindzuani,* εκείνη του Μοελί *Shimwali,* η αντίστοιχη της Μαγιότ *Shimaore,* και η διάλεκτος της Μεγάλης Κομόρας *Shingazija*. Δεν υπήρχε επίσημο αλφάβητο το 1992, αλλά η γραφή της γλώσσας γινόταν με τη χρήση αραβικών και λατινικών χαρακτήρων.

Η *Shimasiwa* είναι ένα άλλο όνομα για την κομοριανή, που σημαίνει "γλώσσα των νησιών". Στη γλώσσα αυτή είναι γραμμένο το *[[Udzima wa ya Masiwa]],* που αποτελεί τον εθνικό ύμνο στις Κομόρες. 

## Βιβλιογραφία
* Ahmed-Chamanga, Mohamed. (1992) *Lexique Comorien (shindzuani) - Français*. Paris: L'Harmattan.
* Ahmed-Chamanga, Mohamed. (1997) *Dictionnaire français-comorien (dialecte Shindzuani)*. Paris: L'Harmattan.
* Johansen, Aimee. *A History of Comorian Linguistics*. in John M. Mugane (ed.), *Linguistic Typology and Representation of African Languages*. Africa World Press. Trenton, New Jersey.

## Εξωτερικοί σύνδεσμοι
* Shingazidja

Κατηγορία:Συγκολλητικές γλώσσες
Κατηγορία:Γλώσσες των Κομορών
Κατηγορία:Νιγηροκονγκολεζικές γλώσσες
Αερόπης

Κατά την Ελληνική Μυθολογία ο **Αερόπης**, ή και *Αέροπος* ήταν γιος της κόρης του Κηφέα Αερόπης και του θεού Άρη.

Σύμφωνα με τους περί αυτόν μύθους, επειδή η μητέρα του η Αερόπη πέθανε κατά τον τοκετό, νεογέννητο βρέφος αυτός θήλαζε, με τη βοήθεια του ολύμπιου πατέρα του, άφθονο γάλα από τους μαστούς της νεκρής μητέρας του.
Στο μύθο ακριβώς αυτόν οφείλεται και το επίθετο "*αφνειός*" που σημαίνει άφθονος, με το οποίο και επικαλούνταν τον θεό Άρη οι αρχαίοι Αρκάδες.

Επίσης με το όνομα Αερόπης φέρεται και ένας αργοναύτης που είχε λάβει μέρος στην Αργοναυτική εκστρατεία, που φέρονταν γιος του Κηφέα και πατέρας του Βασιλέως της Τεγέας Εχέμου.

## Πηγές
*"Νεώτερον Εγκυκλοπαιδικόν Λεξικόν Ηλίου" τομ.1ος, σελ.504.

Κατηγορία:Πρόσωπα της ελληνικής μυθολογίας
Κατηγορία:Αργοναυτική εκστρατεία
Αίσηπος (ποταμός)

Ο **Αίσηπος ποταμός** είναι ποταμός της Τρωάδας και της ευρύτερης περιοχής της αρχαίας Μυσίας στη Μικρά Ασία, στο σημερινό Μπαλίκεσιρ. Πηγάζει από τον ορεινό όγκο της Ίδης και συγκεκριμένα από τον λόφο του Κοτύλου. Εκβάλει στη Προποντίδα κοντά στην αρχαία Κύζικο, αφού προηγουμένως δέχεται τα νερά μικρών παραπόταμων. Το συνολικό του μήκος μέχρι τις εκβολές του είναι 92 χλμ. Σήμερα ο ποταμός αυτός φέρει την ονομασία Gönen Çayı, ονομασία ενδεχομένως συνδεόμενη με την λέξη Giunan (Έλληνας).

## Πηγές
*"Νεώτερον Εγκυκλοπαιδικόν Λεξικόν Ηλίου" τομ.1ος, σελ.878.

Κατηγορία:Μυσία 
Κατηγορία:Τρωάδα
Κατηγορία:Ποταμοί της Τουρκίας
Γιώργος Ιωαννίδης

Ο **Γιώργος Ιωαννίδης** γνωστός ως  (Σέρρες, 4 Μαΐου 1988) είναι Έλληνας ποδοσφαιριστής που αγωνίζεται ως αμυντικός. Υπήρξε διεθνής με τις εθνικές Νέων και Ελπίδων και μέλος της ομάδας των Νέων που έφτασε το 2007 μέχρι τον τελικό του ευρωπαϊκού πρωταθλήματος Νέων.

## Καριέρα
### Σε συλλογικό επίπεδο
Αναδείχθηκε από τα τμήματα υποδομής του Ηρακλή Θεσσαλονίκης και το καλοκαίρι του 2006 προωθήθηκε στην επαγγελματική ομάδα. Στις 16 Δεκεμβρίου του ίδιου έτους πραγματοποίησε το ντεμπούτο του στην Α' Εθνική, στην εντός έδρας νίκη με 1-0 επί την Σκόντα Ξάνθης. Αν και ξεκίνησε ως επιθετικός, στη συνέχεια μετατοπίστηκε σε αμυντικές θέσεις. Το μοναδικό του τέρμα με τη φανέλα του Ηρακλή το σημείωσε στις 13 Νοεμβρίου του 2008, σε εκτός έδρας αγώνα του κυπέλλου Ελλάδας εναντίον της Καστοριάς στην παράταση και ήταν το νικητήριο.

Το καλοκαίρι του 2010 έμεινε ελεύθερος από την ομάδα της Θεσσαλονίκης και υπέγραψε στον Παναθηναϊκό. Δύο χρόνια αργότερα, το καλοκαίρι του 2012, του δόθηκε η άδεια να αναζητήσει νέα ομάδα, καθώς στον Παναθηναϊκό δεν είχε καταφέρει να κερδίσει θέση βασικού και ο χρόνος συμμετοχής του, ήταν ελάχιστος, έτσι στις 30 Αυγούστου, ανακοινώθηκε από τον ΟΦΗ, με τον οποίο υπέγραψε συμβόλαιο ενός έτους. Την περίοδο 2013-14 αγωνίστηκε στον Λεβαδειακό.

Έπειτα από απουσία ενός έτους από τους αγωνιστικούς χώρους, τον Αύγουστο του 2015 επανήλθε στην ενεργό δράση υπογράφοντας συμβόλαιο συνεργασίας με τον Πανσερραϊκό.

### Στις εθνικές ομάδες
Υπήρξε διεθνής με την εθνική νέων το 2007 και ήταν βασικός σε όλους τους αγώνες της ομάδας, που έφτασε στον τελικό του ευρωπαϊκού πρωταθλήματος της ίδιας χρονιάς, όπου ηττήθηκε με 1-0 από την Ισπανία, καταλαμβάνοντας τελικά τη 2η θέση. Ο ίδιος ήταν μέσα στην καλύτερη 11άδα της διοργάνωσης που ανέδειξε η UEFA. Από το 2008 έως το 2010 που είχε δικαίωμα συμμετοχής, αγωνίστηκε με την εθνική Ελπίδων 12 φορές, σημειώνοντας και ένα γκολ.

## Παραπομπές


## Πηγές - Εξωτερικοί σύνδεσμοι

* Προφίλ στο transfermarkt.co.uk
* Προφίλ στο soccerway.com 
* Προφίλ στο guardian.touch-line.com
* Στατιστικά καριέρας στο insports.gr

Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδας Κ19
Κατηγορία:Ποδοσφαιριστές Εθνικής Ελλάδας Κ21
Κατηγορία:Ποδοσφαιριστές Ηρακλή Θεσσαλονίκης
Κατηγορία:Ποδοσφαιριστές Παναθηναϊκού
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές ΟΦΗ
Κατηγορία:Ποδοσφαιριστές Λεβαδειακού
Κατηγορία:Ποδοσφαιριστές Πανσερραϊκού
Θοώτης

Στην ελληνική μυθολογία με το όνομα **Θοώτης** είναι γνωστός ο κήρυκας του Μενεσθέα, αρχηγού των Αθηναίων κατά τον Τρωικό Πόλεμο. Ο Θοώτης αναφέρεται στην *[[Ιλιάδα]]* (Μ 342 κ.ε.): *«Κι έστειλ' ευθύς στον Αίαντα τον κήρυκα Θοώτην: / Θοώτη, εδώ τον Αίαντα πετάξου να καλέσεις... / ...ότι φρικτός αφανισμός σ' ολίγο εδώ θα γίνει... / ...Είπε και δεν παράκουσεν ο κήρυξ εις τον λόγον, / των χαλκοφράκτων Αχαιών εδιάβηκε το τείχος, / εστήθη εμπρός στους Αίαντας και προς εκείνους είπε... »*.

## Πηγές
* Κρουσίου: *Λεξικόν Ομηρικόν*, διασκευή από την έκτη γερμανική έκδ. υπό Ι. Πανταζίδου, έκδοση «Βιβλιεκδοτικά καταστήματα Αναστασίου Δ. Φέξη», Αθήνα 1901, σελ. 402

Θοωτης
Θυμβραίος

Στην ελληνική μυθολογία με το όνομα **Θυμβραίος** είναι γνωστός ένας από τους Τρώες που έλαβαν μέρος στον Τρωικό Πόλεμο. 

Ο Θυμβραίος σκοτώθηκε σε αυτό τον πόλεμο από τον Διομήδη με λόγχη. Αναφέρεται στην *[[Ιλιάδα]]*: *«Είπε και από την άμαξαν με λόγχην τον Θυμβραίον / στην γην εβρόντησε νεκρόν...»* (μετάφραση Ι. Πολυλά).

## Παραπομπές

## Πηγές
* Κρουσίου: *Λεξικόν Ομηρικόν*, διασκευή από την έκτη γερμανική έκδ. υπό Ι. Πανταζίδου, έκδοση «Βιβλιεκδοτικά καταστήματα Αναστασίου Δ. Φέξη», Αθήνα 1901, σελ. 405

Θυμβραιος
Θράσιος

Στην ελληνική μυθολογία με το όνομα **Θράσιος** είναι γνωστός ένας Παίονας που έλαβε μέρος στον Τρωικό Πόλεμο ως σύμμαχος των Τρώων και σκοτώθηκε σε αυτόν από τον Αχιλλέα μαζί με άλλους έξι συμπατριώτες του στις όχθες του ποταμού Σκαμάνδρου. Ο Θράσιος αναφέρεται στην *[[Ιλιάδα]]* (ραψωδία Φ, στίχος 210).

## Πηγές
* Κρουσίου: *Λεξικόν Ομηρικόν*, διασκευή από την έκτη γερμανική έκδ. υπό Ι. Πανταζίδου, έκδοση «Βιβλιεκδοτικά καταστήματα Αναστασίου Δ. Φέξη», Αθήνα 1901, σελ.402

Θρασιος
Ιαμενός

Στην ελληνική μυθολογία με το όνομα **Ιαμενός** (που δεν πρέπει να συγχέεται με τον Ιάλμενο) είναι γνωστός ένας από τους Τρώες που έλαβαν μέρος στον Τρωικό Πόλεμο. Ο Ιαμενός, που όρμησε μαζί με άλλους 5 πολεμιστές του Ασίου στο τείχος των Αχαιών κατά τον πόλεμο αυτό, σκοτώθηκε από τον Λεοντέα με ακόντιο. Ο Ιαμενός αναφέρεται στην *[[Ιλιάδα]]* (ραψωδία Μ, στίχοι 139 και 193).
## Πηγές
* Κρουσίου: *Λεξικόν Ομηρικόν*, διασκευή από την έκτη γερμανική έκδ. υπό Ι. Πανταζίδου, έκδοση «Βιβλιεκδοτικά καταστήματα Αναστασίου Δ. Φέξη», Αθήνα 1901, σελ. 410

Κατηγορία:Τρώες
Ιάνασσα

Στην ελληνική μυθολογία με το όνομα **Ιάνασσα** είναι γνωστή μία από τις 50 Νηρηίδες, δηλαδή τις θυγατέρες του Νηρέα και της Δωρίδας.

Η Ιάνασσα είναι μία από τις 32 Νηρηίδες που αναφέρονται στην *[[Ιλιάδα]]*  ότι ήρθαν να θρηνήσουν μαζί με τη Θέτιδα από τα βάθη της θάλασσας στην ακτή της Τρωάδας για τον μελλοντικό θάνατο του γιου της Αχιλλέα.

## Παραπομπές

## Πηγές
* Κρουσίου: *Λεξικόν Ομηρικόν*, διασκευή από την έκτη γερμανική έκδ. υπό Ι. Πανταζίδου, έκδοση «Βιβλιεκδοτικά καταστήματα Αναστασίου Δ. Φέξη», Αθήνα 1901, σελ. 410

Ιανασσα
Παγκόσμιο Κλασικό του Μπέιζμπολ

Το **Παγκόσμιο Κλασικό του Μπέιζμπολ** (World Baseball Classic - WBC) αποτελεί μια διεθνή διοργάνωση του μπέιζμπολ, η οποία διεξήχθη για πρώτη φορά το έτος 2006. Διοργανώνεται από την Διεθνή Ομοσπονδία Μπέιζμπολ (IBAF). Συστάθηκε από την Major League Baseball (MLB), και την Οργάνωση των Αθλητών του Major League (MLBPA) και επίσης από άλλες διεθνείς οργανώσεις του αθλήματος. Η Ιαπωνία κατέκτησε το 2ο Παγκόσμιο Κλασικό του Μπέιζμπολ, στις 23 Μαρτίου του 2009, για δεύτερη συνεχή φορά.
Το WBC είναι το πρώτο διεθνές τουρνουά για εθνικές ομάδα με τη συμμετοχή επαγγελματιών παικτών από συλλόγους πρώτης κατηγορίας (major leagues) ανά τον κόσμο.

## Αποτελέσματα

## Ιστορία
thumb|Ο αγώνας μεταξύ ΗΠΑ και Κορέας, το 2006.
Η διοργάνωση ανακοινώθηκε το Μάιο του 2005.  Στο πρώτο Παγκόσμιο Κλασικό έλαβαν μέρος 16 ομάδες σε ένα τουρνουά, οι οποίες επιλέχθηκαν λόγω του ότι κρίθηκαν ως οι χώρες με τους καλύτερους παίκτες του μπέιζμπολ στον κόσμο. Δεν υπήρξαν αγώνες ομίλων για πρόκριση. Οι ίδιες 16 ομάδες έλαβαν μέρος και στην επόμενη διοργάνωση του 2009 

## Παραπομπές



Κατηγορία:Μπέιζμπολ
Κατηγορία:Αθλητικές διοργανώσεις που διεξάγονται κάθε τέσσερα χρόνια
Ιθαιμένης

Στην ελληνική μυθολογία με το όνομα **Ιθαιμένης** είναι γνωστός ένας κάτοικος της Λυκίας που ήταν πατέρας του Σθενελάου, πολεμιστή στον Τρωικό Πόλεμο που σκοτώθηκε από τον Πάτροκλο. Ο Ιθαιμένης αναφέρεται στην *[[Ιλιάδα]]* (ραψωδία Π, στίχος 586): *«Και του Ιθαιμένους τον υιόν με πέτραν εις τον σβέρκον / κτύπησε τον Σθενέλαον...»* (μετάφραση Ιακώβου Πολυλά).

## Δείτε επίσης
* Άλωση της Τροίας (Πολύγνωτος), αναπαράσταση πανοραμικής τοιχογραφίας μεγαλογραφίας του φημισμένου αρχαίου έλληνα ζωγράφου Πολύγνωτου.

## Πηγές
* Κρουσίου: *Λεξικόν Ομηρικόν*, διασκευή από την έκτη γερμανική έκδ. υπό Ι. Πανταζίδου, έκδοση «Βιβλιεκδοτικά καταστήματα Αναστασίου Δ. Φέξη», Αθήνα 1901, σελ. 416

Ιθαιμενης
Κατηγορία:Τρωικός Πόλεμος
Ικετάονας

Στην ελληνική μυθολογία με το όνομα **Ικετάονας** (***Ικετάων***) είναι γνωστός ένας Τρώας πρίγκηπας, γιος του βασιλιά της Τροίας Λαομέδοντα και αδελφός του βασιλιά Πριάμου. Ο Ικετάονας, που ήταν πατέρας του Μελανίππου, αναφέρεται στην *[[Ιλιάδα]]* (ραψωδία Γ, στίχος 147 και ραψωδία Υ, στ. 238), όπου χαρακτηρίζεται ως *«βλάστημα του Άρη»* και *«κακό του Άρη θρέμμα»* αντίστοιχα (μετάφραση Ι. Πολυλά).

## Πηγή
* Κρουσίου: *Λεξικόν Ομηρικόν*, διασκευή από την έκτη γερμανική έκδ. υπό Ι. Πανταζίδου, έκδοση «Βιβλιεκδοτικά καταστήματα Αναστασίου Δ. Φέξη», Αθήνα 1901, σελ. 418

## Παραπομπές

Ικεταονας
Περίπατος

Η λέξη **περίπατος** μπορεί να αναφέρεται:

* Περιπατητική Σχολή, τη φιλοσοφική σχολή την οποία ίδρυσε ο Αριστοτέλης στην Αθήνα το 355 π.Χ..
* Περίπατος (μονοπάτι), ένα μονοπάτι κάτω από την Ακρόπολη. 
* Περίπατος (ταινία μικρού μήκους), ταινία μικρού μήκους που συμμετείχε στο Φεστιβάλ Κινηματογράφου Θεσσαλονίκης 1964
* Περίπατος της βασίλισσας, ένα σκακιστικό άνοιγμα.
* Περίπατος του βασιλιά, σκακιστικός όρος.
* Περπάτημα
Κρήνη του Σαπιοκάραβου

Η **Κρήνη του Σαπιοκάραβου** (ιταλικά: *Fontana della Barcaccia*) βρίσκεται στην πόλη της Ρώμης και συγκεκριμένα στην Πιάτσα ντι Σπάνια, στη βάση της διάσημης Σκαλινάτα. Ανήκει στην τεχνοτροπία του μπαρόκ και κατασκευάστηκε το 1627-28. Οφείλει το όνομά της στο πρωτότυπο σχήμα της, αυτό μιας μισοβυθισμένης βάρκας από τα πλαϊνά της οποίας κυλά νερό σε μία λεκάνη.

Την κρήνη παρήγγειλε στον Πιέτρο Μπερνίνι ο Πάπας Ουρβανός Η', σε ανάμνηση μιας φοβερής πλημμύρας του ποταμού Τίβερη το 1598. Αξιοσημείωτα, όταν αποσύρθηκαν τα νερά, παρά τη μεγάλη απόσταση από την κοίτη του ποταμού, βρέθηκε στο σημείο εκείνο μια βάρκα. Ο Πιέτρο Μπερνίνι εργάστηκε με φροντίδα για την ολοκλήρωση του έργου του, υποβοηθούμενος από τον γιο του, Τζιαν-Λορέντσο. 

Προκειμένου να κατασκευαστεί η κρήνη δόθηκαν με ευφυή τρόπο λύσεις σε διάφορα προβλήματα, με κυριότερο αυτό της χαμηλής πίεσης του νερού, το οποίο παρέχει η Άκουα Βέρτζινε. Λόγω της εγγύτητας του υδραγωγείου αυτού, η συγκεκριμένη κρήνη είναι η πρώτη που τροφοδοτείται με νερό. Ως αποτέλεσμα η πίεση του νερού δεν επαρκεί για να δημιουργηθούν εντυπωσιακοί πίδακες νερού. Επίσης ήταν απαραίτητο να ενταχθεί το έργο αρμονικά στο περιβάλλον του, κάτι που λύθηκε δίνοντάς του αφενός τη μορφή βάρκας και αφετέρου καθιστώντας το συμμετρικό (η πλώρη και η πρύμνη είναι ολόιδιες). Τέλος, το οικόσημο με τον ήλιο και τις μέλισσες είναι χαρακτηριστικά του Οίκου των Μπαρμπερίνι, μέλος του οποίου ήταν και ο Ουρβανός Η'.

## Παραπομπές


## Πηγές
*Fontana della Barcaccia, στον ιστότοπο www.romaspqr.it
*Fontana della Barcaccia, στη Web Gallery of Art.

## Εξωτερικοί σύνδεσμοι
* 

Σαπιοκαραβου
Κατηγορία:Μπερνίνι
Κρηνη Σαπιοκαραβου
Γκάλμο Ουίλιαμς

Ο **Γκάλμο Ουίλιαμς** (Galmo Williams) είναι πολιτικός από τα νησιά Τερκς και Κέικος , πρωθυπουργός (Premier) από τις 23 Μαρτίου του 2009 ως τον Αύγουστο του ίδιου χρόνου,οπότε καθαιρέθηκε από την βρετανική κυβέρνηση. Πρώην υπουργός στην κυβέρνηση του Μάικλ Μίσικ, διαδέχθηκε τον τελευταίο μετά την παραίτησή του.

## Καριέρα
Έγινε υπουργός Εσωτερικών και Δημοσίας Τάξεως στην κυβέρνηση του Μάικλ Μίσικ. Μερικές από τις αρμοδιότητές του ήταν και τα θέματα μετανάστευσης, εργασίας, οι φυλακές, η πυροσβεστική υπηρεσία, η αντιμετώπιση των φυσικών καταστροφών, η οδική ασφάλεια, οι υπηρεσίες εκτάκτου ανάγκης και οι ληξιαρχικές υπηρεσίες.

Έπειτα από την ξαφνική παραίτηση του Μίσικ στις 23 Μαρτίου του 2009 ο Ουίλιαμς έγινε νέος πρόεδρος του Προοδευτικού Εθνικού Κόμματος και επίσης νέος πρωθυπουργός (Premier).

### Καθαίρεση
Στις 14 Αυγούστου του 2009 η βρετανική κυβέρνηση, επικαλούμενη φαινόμενα κυβερνητικής διαφθοράς, καθαίρεσε τον πρωθυπουργό και κατήργησε το αξίωμα, μεταθέτοντας τις αρμοδιότητές του σε εκείνες του Κυβερνήτη. Επιβλήθηκε έτσι άμεση διακυβέρνηση από το Λονδίνο.
## Παραπομπές


Κατηγορία:Πρωθυπουργοί των Τερκς και Κέικος
Κόκμπερν Τάουν

Η **Κόκμπερν Τάουν** (, ορθή αγγλική προφορά: ˈkoʊbɚn bərn) είναι η πρωτεύουσα των νησιών Τερκς και Κέικος. Βρίσκεται στο μεγαλύτερο νησί του αρχιπελάγους των νήσων Τερκς (όχι των Κέικος), στο νησί Γκραντ Τερκ. Έχει πληθυσμό 3.700 κατοίκους.

## Ιστορία
Η πόλη είναι γνωστή για τα στενά δρομάκια της και τα φανάρια της. Από το 1766 αποτελεί και την έδρα της κυβέρνησης. Ήταν ο πρώτος μόνιμος οικισμός σε κάποιο από τα νησιά. Ιδρύθηκε το 1681 από συλλέκτες αλατιού, που είχαν φτάσει στα Τερκς και Κέικος την περίοδο εκείνη. Η πόλη πιθανότατα βρίσκεται στο σημείο όπου έφτασε πρώτος στο νησί ο Χουάν Πονσέ ντε Λεόν.

Το αρχαιότερο γνωστό ναυάγιο στο Δυτικό Ημισφαίριο, το ναυάγιο του Υφάλου Μολάσες (χρονολογείται από το 1505) εκτίθεται στο Εθνικό Μουσείο των Τερκς και Κέικος, το οποίο βρίσκεται στην Γκραντ Τερκ. Το πλησιέστερο αγκυροβόλιο προς την Κόκμπερν Τάουν είναι το Hawk's Nest Anchorage, το οποίο είναι αρκετά προστατευμένο πλην όμως η είσοδος σε αυτό θα πρέπει να γίνεται με ιδιαίτερη προσοχή και πολύ καλό φωτισμό, κατά τη νύχτα λόγω της ύπαρξης υφάλων κοντά στην είσοδο.

## Παραπομπές


## Εξωτερικοί σύνδεσμοι

Κατηγορία:Τερκς και Κέικος
Εθνικός ύμνος του Λιβάνου

Ο **εθνικός ύμνος του Λιβάνου** () γράφτηκε από τον Ρασίντ Ναχλέ (Rashid Nakhle) και συνθέτης του είναι ο Γουαντίχ Σαμπρά (Wadih Sabra). Καθιερώθηκε στις 12 Ιουλίου του 1927 προτού γίνει ξανά ανεξάρτητο κράτος ο Λίβανος από τη γαλλική Εντολή Διοίκησης.

__TOC__

## Στίχοι

### Αραβικά
كلنـا للوطـن للعـلى للعـلم
ملء عين الزّمن سـيفنا والقـلم
سهلنا والجبـل منبت للرجـال
قولنا والعمـل في سبيل الكمال

كلنا للوطن للعلى للعلم

كلّنا للوطن

شيخنـا والفتـى عنـد صـوت الوطن
أسـد غـاب متى سـاورتنا الفــتن
شــرقنـا قلبـه أبــداً لبـنان
صانه ربه لمدى الأزمان
كلنا للوطن للعلى للعلم
كلنا للوطن

بحـره بــرّه درّة الشرقين
رِفـدُهّ بــرّهُ مالئ القطبين
إسمـه عـزّه منذ كان الجدود
مجــدُهُ أرزُهُ رمزُهُ للخلود
كلّنا للوطن للعلى للعلم
كلّنا للوطن

### Μεταγραφή με λατινικούς χαρακτήρες
Kulluna Lil ouataan lil oli lil alam 
Mil ’ou Ayn il Zaman Sayfouna Wal Qalam,
Sahlouna Wal jabal, Manbiton Lirrijal
Qawlouna Wal 'Amal. Fi sabil il Kamal.
Koullouna Lil  batan Lil ’Oula Lil 'QaLam, Koullouna Lil watan.

Shaykhouna Wak fata 'India saout il Batan
Ousdou GhaBin Mata SawaratNa lfitan
Sharkouna Qalbuhu AbaDan Loubnan
Sanahou RabBhou Li maDa l Azman
Koullouna Lil watan Lil ’Oula Lil 'ALam, Koullouna Lil watan.

Bahrouhou Barrouhou Dourratoush Sharqain
Rifdouhou Birrouhou Mali ‘oul Qoutbain
Ismouhou 'Izzouhou Mounthou Kan al Joudoud
Majdouhou Arzouhou Ramzouhou Lil khouloud
Koullouna Lil watan Lil ’Oula Lil 'ALam, Koullouna Lil watan.

### Μετάφραση στα ελληνικά
Είμαστε (ζούμε) όλοι για το έθνος μας, για τη σημαία μας και για τη δόξα!
Η ανδρεία μας και τα γραπτά μας είναι αξιοζήλευτα για τις γενιές.
Τα όρη μας και οι κοιλάδες μας, γεννούν γεροδεμένους άνδρες.
Και σε όλες τις προσπάθειές μας αφοσιωνόμαστε στην τελειότητα.
Είμαστε (ζούμε) όλοι για το έθνος μας, για τη σημαία μας και για τη δόξα!

Οι μεγαλύτεροί μας και τα παιδιά, περιμένουν το κάλεσμα της Χώρας μας,
Και την Ημέρα της Κρίσης είναι σαν τα Λιοντάρια στη Ζούγκλα.
Η καρδιά της Ανατολής μας είναι για πάντα ο Λίβανος,
Είθε ο Θεός να τον προστατεύει μέχρι το τέλος.
Είμαστε (ζούμε) όλοι για το έθνος μας, για τη σημαία μας και για τη δόξα!

Οι πολύτιμοι λίθοι της Ανατολής είναι η γη και η θάλασσα.
Σε όλο τον κόσμο τα επιτεύγματά του διαδίδονται από το ένα άκρο στο άλλο.
Και το όνομά του είναι η δόξα του από τότε που ξεκίνησε η ιστορία του.
Το Σύμβολο του Κέδρου—το σύμβολό του για την Αιωνιότητα—είναι η Περηφάνια του.
Είμαστε (ζούμε) όλοι για το έθνος μας, για τη σημαία μας και για τη δόξα!

## Εξωτερικοί σύνδεσμοι
* Ύμνοι του Στρατού - ιστότοπος των Ενόπλων Δυνάμεων του Λιβάνου.

Κατηγορία:Εθνικοί ύμνοι
Κατηγορία:Εθνικά σύμβολα του Λιβάνου
Αριμπόν Σεμπανί

Ο **Αριμπόν Σεμπανί** (Haribon Chebani) ήταν δικαστικός και προσωρινός αρχηγός Κράτους στα νησιά Κομόρες για μία ημέρα, το 1989. 

## Προσωρινή προεδρία
Έγινε προσωρινά πρόεδρος στις 26 Νοεμβρίου του 1989 στη θέση του δολοφονηθέντος Αχμέτ Αμπνταλά. Νωρίτερα είχε υπηρετήσει ως Πρόεδρος του Ανωτάτου Δικαστηρίου. Ήταν μέλος του ίδιου πολιτικού κόμματος με τον Αμπνταλά, της Κομοριανής Ένωσης για την Πρόοδο. Η θητεία του στο ύπατο αξίωμα ήταν βραχύβια. Μόλις μία ημέρα μετά τη δολοφονία του προκατόχου του, ανατράπηκε από τον Γάλλο μισθοφόρο Μπομπ Ντενάρ σε πραξικόπημα. Ο Ντενάρ παραδόθηκε στις γαλλικές δυνάμεις στις 15 Δεκεμβρίου του ιδίου έτους. Νέος πρόεδρος έγινε έπειτα ο Σαΐντ Μοχάμετ Τζοχάρ.

## Παραπομπές


Σεμπανι
Αζώθ (αλχημεία)

[thumb|right|250px|Το εργαστήριο του αλχημιστή. Σκίτσο του [Χάινριχ Κούνρατ|Κούνρατ. Δεξιά στο πάνω ράφι, το τρίτο μπουκάλι από αριστερά φέρει την επιγραφή: *Αζώθ*.]]
Με το τετραγράμματο όνομα **αζώθ** αποκαλούσαν οι αλχημιστές τον υδράργυρο.

Η λέξη αυτή συγκροτείται από το πρώτο και τελευταίο γράμμα τριών αλφαβήτων: της ελληνικής, λατινικής και εβραϊκής γλώσσας, δηλαδή από το πρώτο κοινό γράμμα Α, και από τα τελευταία Ζ (της λατινικής), Ω (της ελληνικής) και Θ ή Τ (της εβραϊκής γλώσσας).

Οι αποκρυφολόγοι χρησιμοποιούσαν την λέξη αυτή με την έννοια και το συμβολισμό της αρχικής μονάδας η οποία και είναι η "πρωταρχική φύση" από την οποία απορρέουν τα πάντα. Κατ΄ ακολουθία το Αζώθ αποδίδει την εικόνα του Σύμπαντος κόσμου. Με τα τέσσερα γράμματα της λέξης αυτής στολίζονταν οι τέσσερις άκρες ιερών εικονογραφημάτων, μανδηλίων, τραπεζών κ.ά.

*Όσον αφορά στην ένθεση του τετραγράμματου αυτού σε σταυρόνημα σύμβολα,  ταυτίζεται κατά σειρά απολήξεων, στο μεν οριζόντιο κέρας Α-Ω (που δηλώνει αρχή και τέλος), στο δε κάθετο κέρας Ζ-Θ (που δηλώνει στην ελληνική γλώσσα ζωή και θάνατο).

## Πηγές
*"Νεώτερον Εγκυκλοπαιδικόν Λεξικόν Ηλίου" τομ. 1ος, σελ. 571.

Κατηγορία:Αλχημεία
Ιάχη

Στην ελληνική μυθολογία με το όνομα **Ιάχη** (από το ρήμα *ιάχω* = κραυγάζω, φωνάζω, πρβλ. και την αρχαία και σημερινή λέξη «ιαχή») είναι γνωστή μια από τις Νύμφες που απάρτιζαν την ακολουθία της Περσεφόνης και έπαιζαν μαζί της. Η Νύμφη Ιάχη αναφέρεται στον Ομηρικό *«`Υμνο στη Δήμητρα»*, και συγκεκριμένα στον στίχο 419.

## Πηγές
* Κρουσίου: *Λεξικόν Ομηρικόν*, διασκευή από την έκτη γερμανική έκδ. υπό Ι. Πανταζίδου, έκδοση «Βιβλιεκδοτικά καταστήματα Αναστασίου Δ. Φέξη», Αθήνα 1901, σελ. 411

Ιαχη
Απολλωνία Απολλωνιάτιδος

Η **Απολλωνία** ήταν ελληνιστική πόλη στην Ασσυρία, κοντά στα σύνορα με τη Μηδία. 

Το παλαιότερο της όνομα ήταν Σιττακηνή και ίσως να επανιδρύθηκε από τον Σέλευκο Α΄, προς τιμήν του υποτιθεμένου πατέρα του, του Απόλλωνα. Αναφέρεται και από τον Στέφανο τον Βυζάντιο. Βρισκόταν κοντά στο όρος Ορεικόν και πάνω σε τραχύ μέρος. Γύρω από την πόλη η περιοχή αυτή της Ασσυρίας ονομάστηκε Απολλωνιάτις, εντός της οποίας υπήρχε η επίσης ελληνική πόλη Αρτεμίτα. Η Απολλωνία ήταν έδρα της σελευκιδικής σατραπείας της Απολλωνιάτιδος.  

Κοντά στην πόλη, σύμφωνα με τον ιστορικό Πολύβιο, ο στρατός του Αντιόχου Γ΄ συνέτριψε τον στασιαστή Μόλωνα (μάχη της Απολλωνιάτιδος), πρώην σατράπη της Μηδίας ο οποίος είχε αυτονομηθεί από τους Σελευκίδες. Πάντως, από τα λεγόμενα του Πολυβίου συνάγεται ότι η Απολλωνία βρισκόταν πάνω σε εμπορική οδό που οδηγούσε στη γειτονική Χάλα. 

Η θέση της είναι σήμερα άγνωστη, αλλά πολύ πιθανόν να βρίσκεται στο ανατολικό Ιράκ. 

## Παραπομπές


## Πηγές
*Γιόχαν Γκούσταφ Ντρόιζεν *Ιστορία των Επιγόνων του Μεγάλου Αλεξάνδρου*, εκδ. ελεύθερη σκέψις.
*Αρχαίοι Έλληνες γεωγράφοι, εκδ. Νέα θέσις.
*Πολυβίου *[[Ιστορίαι (Πολύβιος)|Ιστορίαι]]*.

Κατηγορία:Ασσυρία
Κατηγορία:Αρχαίες πόλεις της Μεσοποταμίας
Απολλωνία Απαμείτιδος

Η **Απολλωνία** ήταν αρχαία ελληνική πόλη στη βόρεια Συρία. 

Για αυτήν, λόγο κάνει ο Στράβων με αφορμή την επανάσταση του Σελευκίδη στρατηγού Διοδότου Τρύφωνος (XVI, σελ. 752: *[[Λάρισα Συρίας|Λαρίσσης]] και Κασσιανών και [[Μέγαρα Συρίας|Μεγάρων]] και Απολλωνίας και άλλων τοιούτων, αι συνετέλουν εις την [[Απάμεια (Ορόντου)|Απάμειαν]] άπασαι*). Ο Στέφανος ο Βυζάντιος επίσης αναφέρει Απολλωνία *Συρίας κατά Απάμειαν*. Επομένως η Απολλωνία αυτή βρισκόταν στην σατραπεία της Απάμειας (της οποίας η περιοχή λεγόταν *Απαμείτις* ή *Απαμηνή*). Από το όνομα λογαριάζεται ως ιδρυτής ο **[[Σέλευκος Α' Νικάτωρ|Σέλευκος Α΄]]** που θεωρούσε τον Απόλλωνα ως πατέρα του. 

Ο ερευνητής R. Mouterde εντόπισε την αρχαία πόλη στην σημερινή Blūnah -10 χιλιόμετρα νοτιοδυτικά της Απάμειας- στην επαρχία Χάμα, όπου εντόπισε τύμβο σε μορφή πυραμίδας. Σε απόσταση περίπου ενός χιλιομέτρου υπάρχει και η Ballunah -θα μπορούσε και αυτή να ταυτιστεί με την συριακή Απολλωνία- μιας και στα δύο προτεινόμενα ονόματα φέρεται παρεφθαρμένη η ελληνική ονομασία. 

## Πηγές
* Johann Gustav Droysen, *Ιστορία των Επιγόνων του Μεγάλου Αλεξάνδρου*, εκδ. ελεύθερη σκέψις.
* Getzel M. Cohen, "The Hellenistic Settlements in Syria, the Red Sea Basin, and North Africa".
*  Ballunah.
*  Απολλωνία Συρίας.

Κατηγορία:Αρχαίες πόλεις της Συρίας
Σαντ' Ελίτζο ντέλι Ορέφιτσι

Ο **Σαντ' Ελίτζο ντέλι Ορεφίτσι** (ιταλικά: *Sant'Eligio degli Orefici*, μετάφραση: *Άγιος Ελίτζο των Χρυσοχόων*) είναι χριστιανικός ναός στην πόλη της Ρώμης, στην Ιταλία. Βρίσκεται στο ριόνε Ρέγκολα, στην ομώνυμη οδό, κοντά στη Βία Τζούλια. Αποτελεί χαρακτηριστικό δείγμα αναγεννησιακής αρχιτεκτονικής του 16ου αιώνα και η σημασία της έγκειται στο γεγονός ότι αποτελεί μια από τις λιγοστές εκκλησίες των οποίων την κατασκευή επιμελήθηκε ο Ιταλός καλλιτέχνης Ραφαήλ.

Την εκκλησία παρήγγειλε το Σωματείο των Χρυσοχόων και Αργυροχόων το 1509. Τα αρχικά σχέδια ανήκουν στο Ραφαήλ, στο έργο του οποίου είναι φανερές οι επιρροές του δασκάλου του, Μπραμάντε. Όταν ο καλλιτέχνης απεβίωσε το 1520, οι εργασίες συνεχίστηκαν από τον Μπαλτασάρε Περούτσι, που την ολοκλήρωσε μετά το 1526. Η εκκλησία έχει επισκευαστεί σε διάφορες περιόδους, εξαιτίας των διάφορων καταστροφών που της προκαλούσαν οι πλημμύρες του Τίβερη ποταμού, στις όχθες του οποίου έχει χτιστεί. Η πρόσοψη κατέρρευσε το 1601 και ανακατασκευάστηκε από το Φλαμίνιο Πόντσο σύμφωνα με το αρχικό σχέδιο του Ραφαήλ. 

Το αρχιτεκτονικό σχέδιο έχει τη μορφή ελληνικού σταυρού, με ημισφαιρικό θόλο στηριζόμενο σε ένα τύμπανο που αποδίδεται στον Μπαλτασάρε Περούτσι. Οι τοιχογραφίες στην αψίδα του ιερού είναι έργο του Ματτέο ντα Λέτσε (*«Η Παναγία ανάμεσα στους αγίους Στέφανο, Λορέντζο και Ελίτζο»*) και του Ταντέο Τζούκαρι (*«Προφήτες και απόστολοι»*). Τους πλαϊνούς βωμούς κοσμούν στα αριστερά μια *«Γέννηση»* από τον Τζοβάννι ντε Βέκι (1574) και στα δεξιά μια *«Προσκύνηση των Μάγων»* (1639) από τον Φραντσέσκο Ρομανέλλι.

## Παραπομπές


## Πηγές
* S. Eligio degli Orefici, από τον ιστότοπο www.romaspqr.it
* M. Armellini, ''«Le chiese di Roma dal secolo IV al XIX»'', Ρώμη 1891 
* *«Ρώμη»*, από τη σειρά *«Οδηγοί του Κόσμου»*, εκδ. Καθημερινή 1998, Dorling Kindersley ISBN 960-7945-09-3

## Εξωτερικοί σύνδεσμοι
* 
* https://web.archive.org/web/20070320031819/http://www.universitadegliorefici.it/index.asp Επίσημη σελίδα του Πανεπιστημίου *Università e Nobil Collegio degli Orefici Argentieri Gioiellieri dell’Alma Città di Roma*

Ελιτζο ντελι Ορεφιτσι
Ελιτζο ντελι Ορεφιτσι
Παναγιώτης Φωτίου

Ο **Παναγιώτης Φωτίου ** υπήρξε αθλητής στίβου (δρομέας μεσαίων και μεγάλων αποστάσεων) του Παναθηναϊκού Α.Ο καταγόμενος από το  Βασιλόπουλο Ιωαννίνων (γενν. στις 17 Ιουλίου 1964). 

Υπήρξε ένας από τους σημαντικότερους αθλητές στίβου την δεκατετία 1980 - 1990 τόσο για την ομάδα του, όσο και για την Εθνική ομάδα στίβου με την οποία αγωνίστηκε για περισσότερα από 10 χρόνια.

Έλαβε μέρος σε αγώνες 1.500, 3.000, 5.000 και 10.000 μέτρων, ανωμάλου δρόμου καθώς και σε δημόσιο δρόμο.

Η ατομική του επίδοση είναι 13:43:17 στα 5.000 μέτρα και 7:56:27 στα 3.000 μέτρα του κλειστού στίβου.  http://www.segas.gr/index.php/el/statistics/2014-06-25-15-49-19/all-time-indoor-top-twenty-athletes?option=com_joodb&view=catalog&format=html&reset=false&ordering=&orderby=&Itemid=192&task=&gs%5Bdisciplinecategorygr%5D%5B%5D=%CE%94%CF%81%CF%8C%CE%BC%CE%BF%CE%B9&gs%5Bdisciplinegr%5D%5B%5D=3000+m&gs%5Bcategorygr%5D%5B%5D=%CE%91%CE%9D%CE%94%CE%A1%CE%95%CE%A3&search=&searchfield=&limit=50

Χαρακτηριστικό του γνωρίσματα η ευγένεια εντός και εκτός των αγωνιστικών χώρων αλλά και η μαχητικότητά που τον διέκρινε στην διεκδίκηση της νίκης, σε ατομικό και συλλογικό επίπεδο.

Έχει κερδίσει χρυσό μετάλλιο στους Βαλκανικούς αγώνες, έχει ανέβει δεκατρείς φορές στο βάθρο των πανελληνίων αγώνων και έχει συμμετάσχει 33 φορές με την εθνική ομάδα στίβου. Έχει πετύχει τρία πανελλήνια ρεκόρ.

Εκτός αγωνιστικών χώρων έχει αποφοιτήσει από το Τμήμα Επιστήμης Φυσικής Αγωγής και Αθλητισμού (ΤΕΦΑΑ) του Εθνικού Καποδιστριακού  Πανεπιστημίου Αθηνών το 1987, ενώ στη συνέχεια ως και σήμερα προσφέρει τις υπηρεσίες του  ως Αξιωματικός, στην Πολεμική Αεροπορία.

Κατηγορία:Έλληνες αθλητές δρόμων μεσαίων αποστάσεων
Κατηγορία:Αθλητές στίβου ΠΑΟ
Κατηγορία:Έλληνες Βαλκανιονίκες
Κατηγορία:Έλληνες αθλητές δρόμων μεγάλων αποστάσεων
Νάσαρ

Ο **Νάσαρ** ήταν Βυζαντινός ναύαρχος επί αυτοκράτορος Βασιλείου Ά του Μακεδόνα (867-886). Ηγήθηκε μεγάλης αντεπίθεσης του βυζαντινού στόλου εναντίον των Αράβων, που διενεργούσαν πειρατικές επιδρομές στον ελλαδικό χώρο λεηλατώντας τα παράλια της Πελοποννήσου, όπως επίσης και τα νησιά του Ιονίου Ζάκυνθο και Κεφαλλονιά. Σύμφωνα με το Συνεχιστή του Θεοφάνη, το 879 ο εμίρης της Αφρικής (Τυνησία) «*κατά της Ρωμαϊκής επικρατείας εξώρμησε και τα μεταξύ ληϊζόμενος και πολλά σώματα λαμβάνων αιχμαλώτων*». Ο Νάσαρ, παρά τα μεγάλα προβλήματα πειθαρχίας που αντιμετώπιζε ο στόλος του (στη Μεθώνη της Πελοποννήσου λιποτάκτησε μεγάλο μέρος των κωπηλατών) κατάφερε να αιφνιδιάσει τους Άραβες στο Ιόνιο, καταστρέφοντας μεγάλο μέρος του στόλου τους (*[[ναυμαχία της Κεφαλονιάς]]*). Ακολούθως καταδίωξε τους Άραβες μέχρι τη Σικελία. Εκεί καταναυμάχησε ξανά τον αραβικό στόλο στις Λιπάρες νήσους, βορείως της Σικελίας και κατέλαβε τον Τάραντα.

## Παραπομπές-Βιβλιογραφία


## Πηγές
*Ιστορία του Ελληνικού Έθνους, Εκδοτικής Αθηνών, τόμος Η΄
*Εγκυκλοπαίδεια ΠΑΠΥΡΟΣ ΛΑΡΟΥΣ ΜΠΡΙΤΑΝΝΙΚΑ, τόμος 38, σελ. 374

Κατηγορία:Βυζαντινοί ναύαρχοι
Κατηγορία:Βυζαντινοί του 9ου αιώνα
Ναρσής (στρατηγός)

Ο **Ναρσής** (478 - 574) ήταν Βυζαντινός στρατηγός στην υπηρεσία του Ιουστινιανού του Α' . Πέρασε το μεγαλύτερο κομμάτι της ζωής του ως ευνούχος στο παλάτι των αυτοκρατόρων της Κωνσταντινούπολης.

## Βιογραφία
Αν και λίγα είναι γνωστά για την καταγωγή του, θεωρείται γόνος της περιώνυμης αριστοκρατικής οικογένειας Καμσαρακάν της περσικής Αρμενίας.Ο Ναρσής αγωνίστηκε σκληρά μαζί με τον αδερφό του Αράτιο εναντίον των νεαρών Βυζαντινών στρατηγών Βελισάριου και Σίττα, όταν οι τελευταίοι επιχείρησαν επιδρομές στην περιοχή το 526-527. Τρία χρόνια αργότερα οι δύο Καμσαρακάν εγκατέλειψαν την περσική πλευρά και προσχώρησαν στους Βυζαντινούς. Ο επίσης Αρμένιος ευνούχος σακελλάριος του Ιουστινιανού Ναρσής τους επιφύλαξε θερμή υποδοχή με πλούσια δώρα. Από τότε χρησιμοποιήθηκε σε διάφορα μέτωπα. Το 538 πολέμησε εναντίον των Οστρογότθων στην Ιταλία υπό τις διαταγές του Βελισάριου, ενώ ένα χρόνο νωρίτερα εμφανίζεται ως δούκας της Θηβαΐδας της Αιγύπτου, όταν με εντολή του Ιουστινιανού κατέλυσε την παγανιστική θρησκεία στα νότια σύνορα της Αιγύπτου. Το 543 υπό τις διαταγές του βυζαντινού στρατηγού Βαλεριανού πολέμησε εναντίον των Περσών στη Μέση Ανατολή. Πέθανε στη Ρώμη, πιθανότατα το 574.

## Παραπομπές


## Βιβλιογραφία
* *Εγκυκλοπαίδεια ΠΑΠΥΡΟΣ ΛΑΡΟΥΣ ΜΠΡΙΤΑΝΝΙΚΑ, τόμος 38, σελ. 371*
* *J.A.S. Evans, Η εποχή του Ιουστινιανού, εκδόσεις Οδυσσέας, 1999, ISBN 960-210-342-6*

Κατηγορία:Βυζαντινοί στρατηγοί
Κατηγορία:Βυζαντινοί αρμενικής καταγωγής
Κατηγορία:Βυζαντινοί του 6ου αιώνα
Κατηγορία:Βυζαντινοί Ευνούχοι